L-istatwa artistika ta' San Ġużepp li nsibu meqjuma b'tant għożża fil-bażilika Elenjana ta' Birkirkara ġiet skolpita fl-injam fl-idjoma Barokka fl-1826 mill-iskultur Mastru Vincenzo Dimech (1768-1831). Dimech kien responsabbli minn għadd ta' kummisjonijiet importanti ta' żmienu. L-istatwa ta' San Ġużepp ta' Birkirkara hi unika fix-xorta tagħha għall-fatt li l-qaddis hu liebes qalziet marbut minn fuq iż-żewġ għekiesi minflok it-tunika tradizzjonali bħalma nsibu fl-ikonografija tradizzjonali ta' dan il-qaddis. L-esekuzzjoni hi waħda dinamika, id-dettall fil-panneġġar, l-irfinezza fl-anatomija, il-moviment tal-istatwa u l-mod ta' kif qed jerfa' lil Ġesù Bambin jagħmluha statwa verament ta' livell artistiku għoli. Konservazzjoni u restawr Kienet ilha tidher il-ħtieġa biex din il-vara jsirilha intervent ta' restawr u konservazzjoni professjonali. Għalhekk, is-sena l-oħra Rev.mu Kapitlu Elenjan fuq il-parir tal-Prokuratur tal-bażilika s-Sur Emanuel Sammut, ħa d-deċiżjoni biex jidħol għal dan il-proġett. Għalih intgħażlet il-kumpanija tar-restawr u konservazzjoni Atelier del Restauro u x-xogħol inbeda f'Settembru 2015. F'Ottubru, din l-istatwa tniżżlet għall-wiri fis-sagristija tal-Bażilika Elenjana, fejn il-pubbliku seta' jara mill-qrib il-bidu tal-proċess tar-restawr. Ix-xogħol segwa l-kors kollu neċessarju fil-qasam tal-konservazzjoni u r-restawr. Għalhekk saru l-istudji u l-analiżi xjentifiċi meħtieġa, kif ukoll studji oħra li analizzaw il-ħsarat kollha. Ġew identifikati l-ħsarat li jinkludu dawk aċċidentali u oħrajn li saru fl-injam b'mod naturali. Ġie skopert ukoll li ċertu rbit fl-injam beda jinfetaħ minn ma' xulxin. F'partijiet oħrajn, minħabba ċaqliq fl-injam, bdew jinħolqu xpakkaturi żgħar b'konsegwenza li l-kulur f'ċertu nħawi beda jintilef. Ħsara oħra, b'mod speċjali fl-induratura, saret tul iż-żmien minħabba brix u l-mod ta' kif inqabad bl-idejn tul is-snin. Irriżulta li din l-istatwa nżebgħet darbtejn oħra u ngħatat ukoll verniċ li biż-żmien beda jisfar. Parti sostanzjali mix-xogħol li sar kien it-tneħħija tal-verniċetta kif ukoll iż-żewġ saffi ta' kuluri sakemm reġa' feġġ il-kulur tant sabiħ oriġinali tal-istatwa li kien għadu kważi intatt, għajr għall-ħsarat imsemmija. Il-proċess inkluda wkoll it-tindif tal-induratura tal-vara kif ukoll tal-pedestall u saret ukoll induratura mill-ġdid fejn meħtieġ. Il-proċess kollu irrispekkja l-prinċipji u l-kodiċi etiċi Ewropej (ECCO) fil-qasam tar-restawr, tal-protezzjoni u l-preservazzjoni tal-arti. Qed isir ukoll xogħol ta' manutenzjoni u tisbiħ fin-niċċa kif ukoll inħadmu karrijiet apposta tal-ħadid kemm għall-istatwa, għall-pedestall u l-anġli. Ġew restawrati wkoll l-aċċessorji tal-fidda li jżejnu lil din l-istatwa. Ċelebrazzjoni u inawgurazzjoni Intant, illum se ssir ċelebrazzjoni u inawgurazzjoni tal-konservazzjoni u r-restawr ta' din l-istatwa artistika. Il-programm qiegħed ikun organizzat mill-parroċċa ta' Sant'Elena b'kollaborazzjoni mal-parroċċa ta' San Ġużepp Ħaddiem li nsibu f'Birkirkara. L-istatwa bħalissa hija esposta fil-knisja parrokkjali ta' ta' San Ġużepp Ħaddiem biex illejla fis-6.30pm se ssir konċelebrazzjoni solenni u wara l-istatwa tittieħed proċessjonalment lejn il-bażilika Elenjana bis-sehem tal-Kapitlu tal-kolleġġjata Elenjana u l-Fratellanzi tas-Santissimu Sagrament u ta' San Ġużepp tal-istess kolleġġjata. B'mod speċjali ġew mistiedna wkoll biex jieħdu sehem l-Arċikonfraternità ta' San Ġużepp tar-Rabat tal-Imdina. Se jakkumpanjaw il-purċissjoni solenni il-Banda Duke of Connaught's Own u l-Banda Sant'Elena li se jingħaqdu flimkien f'banda waħda. Din ix-xbieha ta' San Ġużepp tingħata merħba mill-ġdid fuq iz-zuntier tal-bażilika. Waqt li nirringrazzjaw lil Atelier del Restauro, lill-helpers u lill-benefatturi kollha tagħna, nistiednu lil kulħadd biex jattendi u jipparteċipa f'din iċ-ċelebrazzjoni festiva unika għal Birkirkara.